Carcaixent celebra la Festa de l’Autogovern per commemorar el 447é aniversari de la concessió del privilegi d’Universitat
15 de març de 2023

Carcaixent

El passat diumenge 12 de març, Carcaixent va celebrar la seua Festa de l’Autogovern en commemoració del 447 aniversari de la concessió del privilegi d’Universitat l’11 de març de 1576 i la independència de la ciutat d’Alzira.

L’acte va seguir l'estructuració habitual que s'ha seguit els anys anteriors, amb una primera part en la qual es va celebrar el ple extraordinari on l’alcalde de Carcaixent, Paco Salom, va procedir a la lectura d’un discurs institucional. Finalitzada aquesta part va intervindre el Doctor en Història Moderna Vicent Garés Timor, amb la conferència sobre la confraria de la Minerva de Carcaixent, un element essencial en el camí cap a la independència.

En la seua intervenció, Garés va explicar de quina manera la fundació d’aquesta confraria i la celebració d’una Setmana Santa independent va ser una manifestació del sentiment de comunitat carcaixentina pròpia i diferenciada de l’alzirenya, «La nova confraternitat esdevingué un instrument de vital importància per a les oligarquies poblatanes. No debades, els reconeixia noves i crescudes competències i els entregava una poderosa eina per tal d’avançar pel camí de la segregació».

Segueix els següents enllaços per a saber més:

Privilegi de creació d'Universitat de Carcaixent

Poder i conflicte: Les seqüeles de la fundació de la Confraria de la Minerva de Carcaixent en el declivi de la representació social de la vila d'Alzira (1560-1567)

La Confraria de la Minerva de Carcaixent: l'element desestabilitzador de la representació social de la vila d'Alzira